Aivoproteesi keikalla Vastavirta-klubilla Tampereella huhtikuussa 2023Aivoproteesi keikalla Vastavirta-klubilla Tampereella huhtikuussa 2023
**Aivoproteesi** on rovaniemeläinen hardcore punk-yhtye. Yhtye vaikutti alun perin vuosina 1982-1985. Vuonna 2021 yhtye kasattiin uudelleen.

Historia 1982-1985
------------------

Aivoproteesin perustivat kitaristi Jari Mikkola ja laulaja Pekka Pernu kesällä 1982. Ensimmäisessä kokoonpanossa 1982-1983 soittivat Jari Mikkola (kitara), Pekka Pernu (laulu), Jussi Pernu (basso) sekä Vesa Prykäri (rummut). Tämä kokoonpano soitti yhtyeen ensimmäisen keikan huhtikuussa 1983 Ounasvaaran yläasteen ruokalassa, läheisen kehitysvammalaitoksen asukkaille järjestetyssä diskossa. Kesällä 1983 rumpaliksi vaihtui Yrjö "Yki" Zimmermann. Tämä kokoonpano aloitti keikkailun ympäri Suomen, välillä Helsinki-Rovaniemi. Aivoproteesi soitti mm. toista kertaa järjestetyillä Puntala-rock festivaaleilla 7.8.1983. Aivoproteesi oli myös ensimmäinen hardcore punk-yhtye joka esiintyi Helsingin Vanhalla YO-talolla, 4.8.1984.

Aivoproteesi oli mukana Barabbas Records-yhtiön julkaisemalla *"Yalta hi-life"-*kokoelma albumilla vuonna 1984. Muut yhtyeet levyllä olivat Terveet Kädet, Kaaos, Varaus, Äpärät ja Kansanturvamusiikkikomissio. Kokoelmaa pidetään yhtenä tärkeimmistä tuon ajan suomalaisista hardcore-punkin kokoelmalevyistä. Lisäksi yhtye oli mukana lukuisilla kokoelmakaseteilla ja bootleg-levyillä ympäri maailmaa. Yhtye suunnitteli oman albumin julkaisemista, mutta rumpali Yki Zimmermann ilmoitti eroavansa yhtyeestä keväällä 1985, eikä tilalle löydetty uutta rumpalia. Yhtyeen jäsenet hajaantuivat ympäri Suomen, ja sen toiminta hiipui vuoden 1985 aikana.

Aivoproteesin jälkeen sen soittajat ovat vaikuttaneet eri yhtyeissä ja kokoonpanoissa, sekä soolo artisteina. Levyttäneitä yhtyeitä ovat olleet mm. Greenhouse AC, Desert Planet, Offside Reidars ja Mieskuoro Huutajat.

Basisti Jussi Pernu (oikealta koko nimeltään Jari Juhani Pernu) menehtyi 2009.

aivoproteesi bändikuva 1983Aivoproteesin ensimmäinen kokoonpano 1983. Vas-oik: Jari Mikkola, Vesa Prykäri, Jussi Pernu, Pekka Pernu
Aivoproteesi bändikuva 1984Aivoproteesi 1984. Vas-oik: Jari Mikkola, Yki Zimmermann, Jussi Pernu, Pekka Pernu

2020-luku
---------

Suomalaisen 1980-luvun hardcore punkin julkaisemiseen erikoistunut Finnish Hardcore levy-yhtiö julkaisi vuonna 2020 Aivoproteesin vanhoista äänityksistä 7-tuumaisen vinyylilevyn nimeltä *"Karsinaan-EP"*. EP:n ilmestymisen jälkeen yhtyettä pyydettiin keikoille, jolloin alkuperäinen kitaristi ja yhtyeen perustajajäsen Jari Mikkola kasasi yhtyeen uudelleen. Uudessa kokoonpanossa soittavat Mikkolan lisäksi Jussi Kyrö (laulu), Juha Tuiskuvaara (basso) ja Jari Körkkö (rummut). Uuden kokoonpanon soittajien taustalta löytyy useita lappilaisia punk-yhtyeitä, kuten Offside Reidars, Yhteiskunnnan Ystävät?, Polttoitsemurha ja Los Mogulos. Uusi kokoonpano on keikkaillut joulukuusta 2021 alkaen. Syksyllä 2023 yhtye vieraili ensimmäisen kerran Ruotsissa, yhdessä Vivisektio-yhtyeen kanssa. 

Pommisuoja-LP:n kansikuvaPommisuoja-LP:n kansi
Jo EP:n ilmestymisen aikoihin Aivoproteesin alkuperäiset jäsenet olivat kasaamassa yhtyeen omiin äänitearkistoihin perustuvaa ensimmäistä albumia. Ensimmäinen albumi *"Pommisuoja-LP"* ilmestyi kesällä 2022, ja sen julkaisivat Roku Records (Suomi), Höhnie Records (Saksa) sekä Vox Populi (Japani). Levystä ilmestyi myös CD-versio Japanissa. LP:n ilmestymisen aikaan Aivoproteesi julkaisi myös dokumentaarisen lyhyt elokuvan Aivoproteesi "1982-1985: a short documentary", joka perustuu yhtyeen itse kuvaamiin kaitafilmimateriaaleihin.

Jäsenet
-------

#### 1982-1983

* Jari Mikkola - kitara
* Pekka Pernu - Laulu
* Jussi Pernu - basso
* Vesa Prykäri - rummut

#### 1983-1985

* Jari Mikkola - kitara
* Pekka Pernu - rummut
* Jussi Pernu - basso
* Yrjö "Yki" Zimmermann - rummut

#### 2021 alkaen

* Jari Mikkola - kitara
* Jussi Kyrö - laulu
* Juha Tuiskuvaara - basso
* Jari Körkkö - rummut

Diskografia
-----------

### Albumit

* *"Pommisuoja-LP"* (2022, Roku Records, Höhnie Records, Vox Populi)

### EP:t

* *"Karsinaan-EP"* (2020, Finnish Hardcore,)

### Kokoelmilla

* *"Yalta hi-life"* (1984, Barabbas Records)
* *"Miksei ydinsota jo tule? - kolmoislive-lp"* (1985, omakustanne, kasetti)
* "Aivokuolema 1" (1984, Aivotuotanto, kasetti)
* *"Delirium Tremens 1"* (1985, Delirium Tremens, kasetti)
* *"Lärmattacke 3"* (1985, Art Attack Prod.)
* *"Maailman Tuho"* (1985, Ripuli Records)
* *"Kalma Records"* (1985, Kalma Records)
* *"Barabbas Records Compilation"* (1986, Bad Compilation Tapes)
* *"Anna pari markkaa?*" (1987, Vermin Tapes)
* *"Brutal Thrashin' Hardcore"* (1989, R-R-R-Records)
* "*Killed By Finnish Hardcore"* (2003, Redrum Records)
* "*Punk Ja Yäk! - Suomipunk 1977-1987"* (2009, Stupido Records)

Lähteet
-------

1. ↑  Siiri-Maria Aikio: "Punk­bän­din paluu" *Lapin Kansa*.  11.7.2022. Lapin Kansa. Viitattu 8.2.2023.
2. ↑  Discogs *discogs.com*. Viitattu 8.2.2023.
3. ↑  Discogs Discogs. Viitattu 8.2.2023.
4. ↑  Discogs *Discogs*. Viitattu 8.2.2023.
5. ↑  Youtube *Youtube*.  1.7.2022. Youtube. Viitattu 8.2.2023.